POŠTANSKA I TELEKOMUNIKACIJSKA ŠKOLA

ZAGREB, TRG J. F. KENNEDYJA 9

**POSLOVNIK O RADU**

**Povjerenstva za kvalitetu**

**Poštanske i telekomunikacijske škole**

Zagreb, srpanj 2023.

Na temelju članka 12. Zakona o strukovnom obrazovanju (Narodne novine br. 30/09., 24/10., 22/13., 25/18. i 69/22.) i članaka 28. i 91. Statuta Poštanske i telekomunikacijske škole (dalje: Škola), Školski odbor Škole na sjednici održanoj 12.07. 2023. g. donosi

**POSLOVNIK O RADU**

**Povjerenstva za kvalitetu Poštanske i telekomunikacijske škole**

**I. Opće odredbe**

**Članak 1.**

Ovim Poslovnikom o radu Povjerenstva za kvalitetu (u daljnjem tekstu: Poslovnik) Škole uređuje se:

- sastav i nadležnost Povjerenstva za kvalitetu (dalje: Povjerenstvo),

- pravila rada i djelokrug rada Povjerenstva,

- način sazivanja, održavanja i odlučivanja na sjednicama Povjerenstva,

- prava i dužnosti članova Povjerenstva,

- druga pitanja iz nadležnosti Povjerenstva.

**Članak 2.**

Povjerenstvo je tijelo koje prati samovrednovanje Škole, osigurava kontrolu kvalitete i provođenja procesa samovrednovanja te osigurava provođenje propisa s područja kvalitete samovrednovanja u Školi.

**II. Djelokrug rada Povjerenstva**

**Članak 3.**

Povjerenstvo za kvalitetu:

- provodi aktivnosti vezano za uspostavu sustava osiguranja i poboljšanja kvalitete

- procjenjuje ispunjavanje standarda kvalitete samovrednovanja u pojedinim djelatnostima Škole

- koordinira proces samovrednovanja u suradnji s školskim timom za samovrednovanje,

- planira provedbu procesa samovrednovanja u suradnji s školskim timom za samovrednovanje,

 - upravlja aktivnostima koje se provode u procesu samovrednovanja,

- daje stručnu podršku za provedbu procesa samovrednovanja,

- sastavlja izvješće o samovrednovanju i dostavlja ga Agenciji za strukovno obrazovanje i obrazovanje odraslih

- koordinira provedbu planiranih unapređenja u suradnji s školskim timom za samovrednovanje,

- obavlja i ostale poslove vezane uz kvalitetu određene zakonom i drugim pravnim propisima.

**III. Imenovanje članova Povjerenstva**

**Članak 4.**

Povjerenstvo imenuje i razrješuje Školski odbor, a sastoji se od pet članova:

– ravnatelj Škole, koji je i predsjednik Povjerenstva,

– predstavnik nastavničkog vijeća,

– predstavnik polaznika,

– predstavnik roditelja,

– predstavnik dionika na prijedlog osnivača.

Članovi Povjerenstva za kvalitetu iz reda nastavnika biraju se na način na koji se biraju članovi Školskog odbora iz reda nastavnika. Izbor člana Povjerenstva za kvalitetu iz reda učenika i reda roditelja učenika provodi se na način kao izbor predsjednika vijeća učenika i vijeća roditelja.

Mandat članovima Povjerenstva za kvalitetu traje tri godine.

Članovima Povjerenstva za kvalitetu iz reda učenika i iz reda roditelja mandat traje do 31. kolovoza školske godine u kojoj je prestao status redovnog učenika.

Članovima Povjerenstva za kvalitetu izabranim na dopunskim izborima, mandat traje do isteka mandata ostalim članovima.

Mandat članovima može prestati i prije isteka roka mandata:

- na vlastiti zahtjev člana

- po zahtjevu za razrješenje tijela koje je člana predložilo.

Za rad Povjerenstva za kvalitetu odgovoran je ravnatelj škole, koji osigurava uvjete za provedbu svih procesa osiguranja kvalitete, osigurava da svi dionici budu uključeni u procese osiguravanja kvalitete i pruža podršku zaposlenicima u procesu samovrednovanja.

O provedenom postupku procesa samovrednovanja predsjednik Povjerenstva za kvalitetu izvješćuje Agenciju za strukovno obrazovanje i obrazovanje odraslih.

**V. Prava i dužnosti članova**

**Članak 5.**

Svaki član Povjerenstva ima pravo i dužnost:

- sudjelovati u radu Povjerenstva,

- podnositi prijedloge i postavljati pitanja,

- tražiti obavijesti i objašnjenja,

- sudjelovati u izradi radnih materijala Povjerenstva,

- donositi odluke,

- obavljati i druge poslove po odluci Povjerenstva.

**Članak 6.**

Na traženje svakog člana Povjerenstva, dostavlja mu se Statut i drugi opći akti Škole.

Materijali o kojima će se raspravljati na zakazanim sjenicama Povjerenstva dostavljaju se svim članovima Povjerenstva.

Svaki član dužan je čuvati kao službenu tajnu svaki podatak koji sazna u obavljanju svoje dužnosti kao član Povjerenstva.

**V. Način rada na sjednicama Povjerenstva**

**1. Sazivanje sjednice**

**Članak 7.**

Sjednice Povjerenstva organizira i saziva predsjednik Povjerenstva. Održavaju se po potrebi, najmanje jednom godišnje.

Članovima Povjerenstva dostavlja se poziv s prijedlogom dnevnog reda i dokumentima o kojima će se voditi rasprava i donositi odluke najkasnije tri dana prije datuma zakazane sjednice.

Iznimno sjednica se može zakazati po hitnom postupku.

Prilikom rada sjednice povjerenstva na sjednici se može odrediti datum održavanja naredne sjednice.

Sjednice povjerenstva održavaju se u pravilu u prostoru Škole. Sjednica se može održati i elektronskim putem.

**2. Predsjedanje i sudjelovanje**

**Članak 8.**

Sjednici povjerenstva predsjeda predsjednik Povjerenstva, a u njegovoj odsutnosti ili spriječenosti zamjenik, kojega odredi predsjednik Povjerenstva.

**Članak 9.**

Članovi Povjerenstva obvezni su prisustvovati sjednicama Povjerenstva.

U radu sjednice, a na poziv predsjednika Povjerenstva, mogu sudjelovati i druge osobe, eksperti iz pojedinih područja, bez prava glasa.

**Članak 10.**

Predsjednik Povjerenstva održava red na sjednici, vodi brigu da svaki prijavljeni govornik neometano iznosi svoje mišljenje i stavove.

Član Povjerenstva može govoriti samo o temi o kojoj se raspravlja i prema prihvaćenom dnevnom redu.

**3. Tijek sjednice i odlučivanje**

**Članak 11.**

Nakon otvaranja sjednice predsjednik Povjerenstva utvrđuje broj prisutnih članova te daje potrebna objašnjenja u svezi s radom sjednice.

Sjednica se može održati ako je prisutna natpolovična većina ukupnog broja članova Povjerenstva.

Nakon utvrđivanja dnevnog reda prelazi se na raspravu o pojedinim temama i to onim redom koji je prihvaćen i utvrđen dnevnim redom.

Predsjednik Povjerenstva zaključuje raspravu kad utvrdi da nema više prijavljenih govornika.

**Članak 12.**

Povjerenstvo odlučuje odlukom ili preporukom.

Za donošenje odluka na sjednici Povjerenstva potrebna je nazočnost većine članova, od ukupnog broja članova Povjerenstva.

Odluke povjerenstva, u pravilu se donose konsenzusom.

Glasovanje na sjednici je javno, dizanjem ruke ili pojedinačno.

Glasuje se „za“ ili „protiv“.

Član povjerenstva ne može biti suzdržan.

Kada predsjednik Povjerenstva prijedlog odluke ili preporuke stavi na glasanje, odluka ili preporuka je donesena ako je za nju glasala većina od ukupnog broja članova Povjerenstva.

**VI. Zapisnici**

**Članak 13.**

O radu sjednice Povjerenstva vodi se zapisnik.

Zapisnik vodi član Povjerenstva kojega odredi Predsjednik Povjerenstva.

Zapisnik sadrži temeljne podatke o radu sjednice, o dnevnom redu, prijedlozima iznijetim na sjednici, o provedenoj raspravi sa sažetkom izlaganja svakog pojedinog člana Povjerenstva, zahtjev govornika te donesenim odlukama/preporukama.

U zapisnik se unosi i rezultat glasovanja o svakom pojedinom predmetu.

Svaki član ima pravo na početku sjednice iznijeti primjedbe na zapisnik prethodne sjednice.

O osnovanosti primjedbe na zapisnik odlučuje se na sjednici.

Ako su primjedbe utemeljene i prihvaćene, izvršit će se u zapisniku odgovarajuća izmjena ili dopuna.

Zapisnik na koji nisu iznesene primjedbe, odnosno zapisnik u kojem su suglasno s prihvaćenim primjedbama izvršene izmjene, smatra se verificiranim i konačnim.

Usvojeni zapisnik potpisuje predsjednik Povjerenstva i zapisničar. Može se voditi i elektronski.

Izvornik zapisnika čuva se u arhivi Škole.

**VII. Završne odredbe**

**Članak 14.**

Izmjene i dopune ovog Poslovnika donose se po istom postupku kao i ovaj Poslovnik.

**Članak 15.**

Ovaj Poslovnik stupa na snagu osmog dana od dana objavljivanja na oglasnoj ploči Škole.

KLASA: 011-03/23-02/3

URBROJ: 251-105-01-23-1

Zagreb, 12.07.2023.

Predsjednik Školskog odbora

Marko Vujnović, mag.ing.el.

 \_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Poslovnik objavljen je na oglasnoj ploči Škole dana 12.07.2023. te je stupio na snagu dana 20.07.2023.

RAVNATELJ:

mr.sc. Zlatko Sviben

 \_\_\_\_\_\_\_\_\_\_\_\_\_\_\_\_\_\_